用李參政游延福寺韻上之
作者：曹勛
朝代：宋

paragraphs: 落日泉南郡，秋風嶺北城。
台符均庶等，杖履喜幽行。
與客情文重，持懷事物輕。
致君皆典禮，躋俗向丕平。
相業甌名在，辭華鉢韻成。
豈惟才廣大，且復性澄泓。
賤子欣承庇，微官得代耕。
孤單常自畏，比數欲誰名。
橐有書千卷，家無屋一楹。
朝廷今再造，心跡漸雙清。
山轉客容薄，天迷海色橫。
心期奉圯履，鎔冶在高情。